ยืนยันพายุดีเปรสชั่นโกนเซิน ยังคงส่งผลกระทบต่อลักษณะอากาศของประเทศไทย
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยว่า พายุดีเปรสชั่น”โกนเซิน” ได้สลายเป็นหย่อมความกดอากาศต่ำกำลังแรงตั้งแต่ช่วงบ่ายของวานนี้(13 ก.ย.64) แล้ว ที่บริเวณประเทศเวียดนามและสาธารณรัฐประชาธิปไตยประชาชนลาว โดยหย่อมความกดอากาศต่ำกำลังแรงดังกล่าวยังคงส่งผลกระทบเล็กน้อยต่อลักษณะอากาศของประเทศไทย ประกอบกับมีกลุ่มเมฆฝนปกคลุมและลมมรสุมตะวันตกเฉียงใต้ที่พาดผ่านในประเทศ ทำให้วันนี้ (14 ก.ย.64) ถึงวันพรุ่งนี้ (15 ก.ย.64) หลายพื้นที่ยังคงมีฝนตกหนักถึงหนักมากบางแห่งโดยเฉพาะภาคเหนือและภาคตะวันออกเฉียงเหนือ ปริมาณฝนร้อยละ 70 ของพื้นที่ ขอให้ประชาชนเฝ้าระวังน้ำท่วมฉับพลันน้ำป่าไหลหลากโดยเฉพาะในพื้นที่เสี่ยงภัย ส่วนภาคกลาง ภาคตะวันออกและภาคใต้ ยังคงมีฝนตกต่อเนื่องตามฤดูกาลขณะเดียวกัน วันนี้คลื่นลมในทะเลฝั่งอันดามันสูง 2- 3 เมตร ชาวเรือควรเดินเรือด้วยความระมัดระวัง จากนั้นในวันพรุ่งนี้เป็นต้นไป คลื่นลมจะกลับมาปกติสูงประมาณ 1-2 เมตร ประชาชนสามารถติดตามสภาพอากาศได้ที่เว็บไซต์ www.tmd.go.th